Samad Behrangi
Samad Behrangi var en iransk forfatter og kritiker af de politiske og uddannelsesmæssige forhold i Iran i midten af 1900-tallet.
Behrangi blev født i en âzari-tyrkisk-talende familie i Tabriz, hvis befolkning for en stor del tilhører den etniske tyrkiske befolkning i Iran. Han blev uddannet folkeskolelærer og arbejdede det meste af sit korte liv – han blev knap 30 år – for at forbedre uddannelsesmulighederne for især de etniske minoriteter i Iran, men også for iranske børn generelt. Behrangi døde i 1968 under uopklarede omstændigheder i en flod i det nordvestlige Iran. Da han var en aktiv kritiker af de politiske forhold i Iran, blev shahens sikkerhedstjeneste mistænkt for at stå bag Behrangis død.
Samad Behrangi skrev noveller og fortællinger for børn, hvoraf sidstnævnte ofte var persiske oversættelser af tyrkiske fabler og eventyr. Hans mest kendte fortælling er ”Den lille sorte fisk” (Mâhi-ye siyâh-e kuchulu, 1968), der kan læses som en allegori over det almindelige menneskes kamp mod et politisk despoti. Fortællingen er oversat til mange sprog i hele verden, inklusive til dansk som Den lille sorte fisk, Ørnens forlag, 1992.